by Coen Slabber · Published 15/12/2016 · Updated 23/11/2016
Dag 15: Berei voor vir die koms van die Verlosser
Elke jaar met die Advent seisoen word ons opgewonde – nie net oor die geskenke en etes nie, maar omdat ons die ware en verbasende storie van die geboorte van ons Verlosser kan herdenk. Die ware storie van 'n ware Persoon – die enigste Verlosser van die wêreld.
Mense rondom ons smag na 'n ware Verlosser. Daar is oorgenoeg vals gode en artifakte. In hierdie spesifieke seisoen het ons die voorreg om harte vir hierdie unieke fees voor te berei. Ons moet nooit die wonder en ontsaglikheid van hierdie gebeure verloor nie. Tradisioneel sonder Advent vier Sondae af. Dit help ons om voor te berei vir hierdie jaarlikse herdenking van die wonder.
In ons kitssamelewing moet ons voortdurend weer leer wat dit beteken om te wag en vir iets voor te berei. Maria het swanger geword en geduldig gewag vir Hom om gebore te word. God kon net eenvoudig 'n volwassene na die aarde gestuur het. Nee, Hy kies vir Maria om vir Jesus te dra en voor te berei vir sy geboorte. Dit was nie 'n kitsoplossing nie, maar dit was God se toewyding aan die mensdom – van die wieg tot die graf en daarna. Die moeder van Jesus het geweet daar was 'n advent – 'n aankoms – met Jesus se geboorte. Die vraag was nog nooit of Jesus die Verlosser van die wêreld is nie – Hy was en Hy is. In die lig hiervan moet ons bereid wees om diegene wat nog nie die Verlosser ken nie, voor te berei.
Vir ons is 'n Seun gebore, aan ons is 'n Seun gegee; Hy sal heers, en Hy sal genoem word: Wonderbare Raadsman, Magtige God, Ewige Vader, Vredevors (Jesaja 9:5).